S-794/2012

Mál þetta, sem dómtekið var föstudaginn 1. febrúar 2013, er höfðað með ákæru, útgefinni af lögreglustjóranum á höfuðborgarsvæðinu 16. október 2012, á hendur D-kvk-þgf G-kvk-þgf R-kvk-þgf, kt. 000000-0000, Básbryggju 7, Reykjavík, fyrir fíkniefnalagabrot með því að, hafa þriðjudaginn 31. maí 2011, í bifreiðinni JD-557, haft í vörslum sínum þrjár kannabisplöntur og 1.996,39 g af maríjúana, en fíkniefnin fundust við leit í bifreiðinni sem lögreglan stöðvaði á Suðurlandsvegi í Reykjavík, og ákærða var farþegi í.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærða verði dæmd til refsingar og til greiðslu alls sakarkostnaðar. Krafist er upptöku á þremur kannabisplöntum og 1.996,39 g af marijúana, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Við aðalmeðferð málsins var að ósk sækjanda fært til bókar að skráningarnúmer bifreiðar sem ávana- og fíkniefni hefðu fundist í hefði misritast í ákæru, en rétt skráningarnúmer bifreiðarinnar sé YB-184.

Verjandi ákærðu krefst þess aðallega að ákærða verði sýknuð af kröfum ákæruvaldsins, en til vara er krafist vægustu refsingar er lög leyfa, sem jafnframt verði skilorðsbundin. Þá krefst verjandi hæfilegrar þóknunar sér til handa, sem greiðist úr ríkissjóði.

Málsatvik

Samkvæmt skýrslu lögreglu frá 31. maí 2011 stöðvuðu lögreglumenn akstur bifreiðar á Suðurlandsvegi við Rauðavatn, sem ákærða var farþegi í en önnur kona ökumaður. Í farangursgeymslu bifreiðarinnar fundust þrjár kannabisplöntur og kassi með fíkniefnum, sem samkvæmt efnaskýrslu lögreglu reyndist vera 1.996,39 g af marijúana. Meðal gagna málsins eru ljósmyndir, teknar af bifreiðinni og fíkniefnunum sem þar fundust. Við yfirheyrslu hjá lögreglu játaði ákærða að hafa haft ávana- og fíkniefni í vörslum sínum og kvaðst hafa verið að flytja efnið austan úr sveitum. Hún kvaðst hafa vitað að kannabisefni væri í kassanum, en ekki um magn þess.

Ákærða neitaði sök við þingfestingu og aðalmeðferð málsins. Hún viðurkenndi að hafa haft ávana- og fíkniefni í vörslum sínum, eins og lýst er í ákæru, en kvaðst efast um að það hafi verið jafn mikið og þar greinir. Hún kannaðist við að hafa verið farþegi í bifreið sem lögregla stöðvaði og kvaðst hafa tekið að sér að flytja fíkniefni til Reykjavíkur í umrætt sinn.

J-kk-nf B-kk-nf S-kk-nf rannsóknarlögreglumaður kom fyrir dóm sem vitni og upplýsti að skráningarnúmer bifreiðarinnar hefði misritast í frumskýrslu málsins. Vitnið tók fram að skráningarnúmerið JD-557 tilheyrði annarri bifreið, sem leitað hefði verið í vegna málsins, eins og kemur fram í skýrslunni.

Þá kom vitnið S-kvk-nf R-kvk-nf Ó-kvk-nf, sérfræðingur í tæknideild lögreglu, fyrir dóm sem vitni og staðfesti skýrslu sem hún hafði unnið um greiningu og vigtun fíkniefna sem lögregla lagði hald á umrætt sinn.

Niðurstaða

Af hálfu ákærðu er sýknukrafa reist á því að ósannað sé að hún hafi verið í bifreiðinni þar sem fíkniefnin fundust, en gögn málsins séu misvísandi um skráningarnúmer bifreiðarinnar. Rannsóknarlögreglumaður, sem ritaði frumskýrslu í málinu, hefur borið að skráningarnúmer bifreiðarinnar hafi þar misritast. Jafnframt var bókað í þingbók um leiðréttingu ákæru að þessu leyti, sbr. 2. málsl. 1. mgr. 180. gr. laga um meðferð sakamála nr. 88/2008. Eru hvorki efni til að sýkna ákærðu, né vísa málinu frá dómi af þessari ástæðu, enda var vörn ákærðu ekki áfátt að þessu leyti.

Ákærða hefur viðurkennt að hafa haft í vörslum sínum ávana- og fíkniefni í umrætt sinn og eru ljósmyndir af fíkniefnunum meðal gagna málsins. Samkvæmt því, og með vísan til vitnisburðar og skýrslu sérfræðings tæknideildar lögreglu, þykir sannað að um hafi verið að ræða þrjár kannabisplöntur og 1.996,39 g af marijúana. Verður ákærða sakfelld samkvæmt ákæru og er brot hennar þar rétt fært til refsiákvæða.

Ákærða er fædd í desember 1981. Samkvæmt sakavottorði hefur henni tvívegis verið gerð refsing fyrir fíkniefnalagabrot, árin 2006 og 2007. Þykir refsing ákærðu hæfilega ákveðin fangelsi í 6 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru dæmd þrjár kannabisplöntur og 1.996,39 g af marijúana, samkvæmt lagaákvæðum sem í ákæru greinir.

Ákærða greiði málsvarnarþóknun skipaðs verjanda síns, S-kk-ef S-kk-ef hrl., 251.000 krónur að meðtöldum virðisaukaskatti, og aksturskostnað, 26.640 krónur. Ákærða greiði 25.100 krónur í annan sakarkostnað.

Af hálfu ákæruvaldsins flutti málið A-kvk-nf B-kvk-nf A-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

D ó m s o r ð :

Ákærða, D-kvk-nf G-kvk-nf R-kvk-nf, sæti fangelsi í 6 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru dæmd þrjár kannabisplöntur og 1.996,39 g af marijúana.

Ákærða greiði málsvarnarþóknun skipaðs verjanda síns, S-kk-ef S-kk-ef hrl., 251.000 krónur, og aksturskostnað, 26.640 krónur. Ákærða greiði 25.100 krónur í annan sakarkostnað.

R-kvk-nf H-kvk-nf